Începe cursa pentru visul american. Ce trebuie să facă liceenii români care vor să studieze un an în SUA. Totul e gratuit
Departamentul american de stat a început pre-înregistrarea în competiția la sfârșitul căreia liceenii români pot experimenta visul american pentru un an școlar. Câteva zeci de elevi vor primi burse pentru a studia un an într-un liceu din Statele Unite.
Costurile cu transportul, cazarea și chiar banii de buzunar vin de la guvernul american. Concursul este însă greu, pentru că participă mii de elevi.
Până acum, peste 200 de elevi români au făcut - gratuit - câte un an de școală în America, în programul sponsorizat de Guvernul Statelor Unite.
Larisa Pintea din Târgu Mureș a studiat în clasa a XII-a în Fort Wort, Texas. Acolo a locuit la o familie de americani, iar la școală a fost înscrisă în trupa de teatru și a făcut și tenis.
Larisa Pintea, bursieră: "Am participat în foarte multe activități extracurriculare, acolo la școala din America se pune mult accent pe ce faci extra".
CONDIȚII PENTRU A FI ELIGIBIL ÎN PROGRAMUL FLEX
Să fie elev(ă) în clasa a IX-a, a X-a sau a XI-a, în anul școlar 2024-2025 într-un liceu din România;
Să cunoască limba engleză;
Să fie cetățean al României;
Să întrunească cerințele vizei J-1;
Să nu fi stat în SUA timp de trei (3) luni sau mai mult în ultimii cinci (5) ani.
SURSA: AMERICANCOUNCILS.ORG
În programul Future Leaders Exchange - denumit pe scurt FLEX - se pot înscrie toți elevii din clasele a IX-a, a X-a și a XI-a care cunosc limba engleză și care nu au stat în SUA timp de trei luni sau mai mult în ultimii cinci ani.
Cătălin David, bursier: "A fost o experiență foarte faină, am reușit să cunosc băieții din școală, am mers și la meciuri, atât acasă și în deplasare, și meciurile erau foarte faine, veneau foarte mulți oameni din oraș, era atmosferă".
Liceenii români primesc până și bani de buzunar de la Guvernul SUA și vor locui la o familie de americani
David Maticu, bursier: "Am și călătorit prin Noua Zeelandă. Prin Texas, Seattle".
BURSA FLEX OFERĂ:
- Călătoria din orașul de origine din România la orașul gazdă din SUA și retur;
- Cazarea participantului la o familie gazdă americană timp de un an școlar;
- Admiterea la un liceu american;
- Asigurarea medicală care acoperă tratamentul bolilor care apar în timpul programului, cu excepția afecțiunilor preexistente și a îngrijirilor dentare;
- Bursa lunară de 200 USD și permite elevului să participe la viața socială;
- O alocație suplimentară de 300 USD pentru achiziționarea de articole de bază necesare la școală, de exemplu, manuale școlare, echipamente sportive;
SURSA: AMERICANCOUNCILS.ORG
Elevii care sunt admiși în programul FLEX al Guvernului SUA au asigurat transportul din România până în orașul gazdă din America și retur. De asemenea, nu plătesc nimic pentru cazarea care se face la o familie de americani pe toată durata anului școlar.
Ei beneficiază totodată de o asigurare medicală care acoperă tratamentul bolilor care apar în timpul programului, cu excepția afecțiunilor preexistente și a îngrijirilor dentare.
Lunar, tinerii primesc o bursă de 200 de dolari - practic, bani de cheltuială. Se dau și 300 de dolari pentru cumpărarea de manuale sau echipamente sportive, iar cursurile la școală sunt gratuite.
Perioada de pre-înscriere în program a început deja, iar selecția se face din luna august.
Ramona Omet, coordonator FLEX România: "Elevii trebuie să completeze o aplicație online. În cadrul acestei aplicații, ei au de răspuns la trei întrebări tip eseu. Ulterior, ei pot primi un mini-test de limbă engleză și în runda a treia e runda de semifinală. Va fi de data aceasta și un interviu în persoană".
Elevii care vor să facă gratuit un an de liceu în America și se înscriu în program, vor afla dacă au fost admiși în primăvara anului următor, iar la cursuri vor pleca în august 2025. Anul de liceu petrecut în SUA poate fi recunoscut și echivalat în România.